Svmer ist nv gar zergan
Svmer ist nv gar zergan·
geswigen sint dú vogellin·
des mv̊s ich vil trurig stan·
vnd in dem herzen iamerc sin·
winter vnd ein ander leit·
dú gebent mir ofte senden mv̊t
si hant mir leider beide widerseit·

Svmers sol man sin gemeit·
so mag ein man der frowen sin·
wol mit dienste sin bereit·
vil selig si sin liehter schin·
winter ich bin dir gehas·
da bi der svmer wunne·
holt so mac man werden frǒwen dienen bas·

Zwú sol mir des winters zit·
vnde ǒch dar zv̊ sin lengú naht·
an der al min froͤide lit·
dú hat des leider niht gedaht·
dc sich ende so min strit
als einem dem so wol geschiht
der bi liebe lieblich lit·

Sit man leit nach liebe hat·
so sol ǒch lieb nach leide ergan·
min lib noch in leide stat·
des ist mir endelos min wan·
frowe wende so min leit·
dc mir nach leide lieb gescheh
min herze bi den froͤiden iamer treit·

Frǒwe liebú frǒwe min·
war vmbe bist dv mir gehas·
ich was ie der dienest din·
dc weis got wol vnd nieman bas·
dc ich von dir minen mv̊t·
noch nie gewante sit der zit·
dc ich verstv̊nt beidú v́bel vnd gv̊t·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse